Vytjie ‘nie bang’; ANC, presidensie kap terugDie nuutste plasing op Mentor se Facebook-blad. “Ek is nog nie kla nie, daar is nog baie om te vertel,” het Mentor Woensdag op haar Facebook-blad gesê na aanleiding van haar vroeëre bewerings dat die Guptas glo vir haar ook ŉ pos as minister aangebied het. Mentor het op Facebook gesê sy is na die Gupta-familie se herehuis in Saxonwold in Johannesburg ontbied in die tyd toe Barbara Hogan as minister gepos is. Volgens Mentor was pres. Jacob Zuma in een van die vertrekke in die huis toe dit gebeur het. Zuma het intussen in ŉ verklaring gesê hy “onthou Mentor nie en dat hy nie bewus is van die beweerde voorvalle in haar loopbaan waarvan sy op Facebook geskryf het nie”. Mentor het egter op Facebook gesê dat sy en Zuma twee keer per maand by sy kantoor in Tuynhuys vergader het. “Hy het my leer ken die oomblik toe hy uit ballingskap teruggekeer het. Hy het my ook gereeld in die Noord-Kaap ontmoet.” Mentor het verder gesê die waarheid sal seëvier. “Die skurke kan maar aanhou beledig en blaf. Indien enigiets met my of my familie gebeur, dan weet julle almal wie om te verdink. Ek is tog nie bang nie.” Die ANC het intussen in ŉ verklaring gesê die bewerings dat die Gupta-familie ŉ invloed het in die aanstelling van kabinetslede, word in ŉ ernstige lig beskou aangesien dit die potensiaal het om die gesag van die ANC as regerende party te benadeel en te ondermyn. Die ANC het egter benadruk dat dit die president se taak is om ministers aan te stel, hul verantwoordelikhede vas te stel en hulle in die pad te steek. “In ooreenstemming met die ANC se onwrikbare verbintenis tot kollektiewe leierskap, is dit is ŉ voorreg wat die president uitoefen in oorleg met die amptenare van die ANC en sy alliansievennote. Dit is en bly die praktyk ten opsigte van die aanstelling van die nasionale uitvoerende gesag.”